Grindavík jafnaði metin í einvígi sínu gegn Stjörnunni í átta liða úrslitum úrvalsdeildar karla í körfubolta í gærkvöld. Þá eru deildarmeistarar Keflavíkur í góðum málum eftir sigur á Tindastóli á Sauðárkróki.
Keflvíkingar byrjuðu leikinn betur á Sauðárkróki í gær og voru átta stigum yfir eftir fyrsta leikhluta, 19-11. Það var þó allt í járnum í upphafi lokafjórðungsins og Tindastóll komst yfir í upphafi leikhlutans. Þá tóku gestirnir góða rispu, Hörður Axel Vilhjálmsson skoraði hverja körfuna á fætur annarri og 12 stiga sigur Keflavíkur niðurstaðan, 86-74. Hörður Axel skoraði 29 stig fyrir Keflavík, sem vann líka fyrsta leikinn í einvíginu, og getur því tryggt sér farseðil í undanúrslit með sigri í þriðja leik liðanna í Keflavík á laugardaginn.
Í Grindavík tókst heimamönnum að jafna metin í einvígi sínu gegn Stjörnunni með 12 stiga sigri, 101-89. Staðan í rimmunni er 1-1 en það lið sem fyrr vinnur þrjá leiki fer áfram í undanúrslit.
Afturelding og HK mættust í gærkvöld í öðrum leik sínum í úrslitum úrvalsdeildar kvenna í blaki. HK var 1-0 yfir og gat tryggt sér Íslandsmeistaratitilinn með sigri.
Afturelding vann leikinn 3-1 og tókst þannig að tryggja sér oddaleik um Íslandsmeistaratitilinn. Það verður því hreinn úrslitaleikur þegar liðin mætast í Fagralundi í Kópavogi á laugardag.
Þriðji keppnisdagur Evrópumótsins í sundi í 50 metra laug hófst í Búdapest í Ungverjalandi í morgun. Snæfríður Sól Jórunnardóttir var aðeins hálfri sekúndu frá því að komast í undanúrslit í 200 metra baksundi.
Snæfríður Sól synti á 2:01:31 en Spánverjinn Africa Sanz Zamorano var sú síðasta inn í undanúrslitin á 2:00:81. Snæfríður hafnaði í 28. sæti sem er besti árangur Íslendings á mótinu til þessa. Sextán bestu komast í undanúrslit en aðeins mega þó tveir keppendur frá sama landi fara áfram.
Kristinn Þórarinsson fann sig ekki í undanrásunum í 100 metra baksundi í morgun og synti á 58.24 sekúndum sem skilaði honum 56. sæti af 58 keppendum.
Bein útsending frá EM í sundi hefst á RÚV klukkan 16 í dag.
Knattspyrnusamband Íslands hefur frestað fundi sem hafði verið boðað til klukkan eitt í dag. Þar átti Arnar Þór Viðarsson, landsliðsþjálfari karla, að tilkynna leikmannahópinn sem mætir Mexíkó, Færeyjum og Póllandi í vináttuleikjum í lok maí og byrjun júní.
Fótbolti.net greindi frá því í morgun að Arnar Þór væri einn þeirra sem kæmi til greina í þjálfarastarfið hjá OB þar í Danmörku og vitnaði þar í danska fjölmiðla.
Samkvæmt KSÍ var fundinum frestað vegna breytinga á stöðu leikmanna sem áttu að vera í hópnum.
Þess vegna þurfi landsliðsþjálfararnir meiri tíma til að ráða ráðum sínum. Ekki hefur verið gefið út hvenær hópurinn verður kynntur.
Grindavík tókst að jafna metin í einvígi sínu við Stjörnuna í öðrum leik liðanna í átta liða úrslitum úrvalsdeildar karla í körfubolta í gærkvöld. Lið Keflavíkur er komið í 2-0 í rimmu sinni við Tindastól.